Водитель 24-рэ къаубытыгъ\nТыгъэгъазэм и 21-м къыщегъэжьагъэу и 27-м нэс Адыгеим игъогухэм хъугъэ-шIэгъи 10 къатехъухьагъ, ахэм нэбгыри 3 ахэкIодагъ, нэбгыри 9-мэ шъобжхэр атещагъэхэ хъугъэ.\nАщ нэмыкIэу мы уахътэм къыриубытэу зыпари зыхэмыкIодэгъэ хъугъэ-шIэгъэ 79-рэ агъэунэфыгъ. Ахэм янахьыбэр Тэхъутэмыкъое районым (35-рэ) ыкIи къалэу Мыекъуапэ (28-рэ) ащагъэунэфыгъэх.\nАдыгеим и Къэралыгъо автоинспекцие къызэритыгъэмкIэ, гъунэгъущэу автомобилым зэрэбгъодэхьа­гъэм къыхэкIыкIэ аварие 19 хъугъэ. Чэзыур зэраукъуа­гъэм къыхэкIэу — 11 ыкIи къызэкIакIозэ хъу­гъэ-шIэгъэ 11 агъэунэфыгъэх.\nАщ нэмыкIэу автомобиль 49-рэ зэутэкIыгъ, 4-р гъогум дэчъэхыгъ. Джащ фэдэу автомобилэу щытым еутэкIыгъэу хъугъэ-шIэгъэ 20 атхыгъ.\nГъогурыкIоным ишапхъэхэр гъогогъу 1692-рэ аукъуа­гъэхэу къэралыгъо автоинспекцием икъулыкъушIэхэм къыхагъэщыгъэх. Ешъуагъэу рулым Iусыгъэ водитель 24-мэ административнэ пшъэдэкIыжь арагъэхьыгъ. Ащ фэдэ хъугъэ-шIагъэхэр нахьыбэу къызщыхагъэщыгъэхэр Мыекъуапэ ыкIи Тэхъутэмыкъое районыр арых.\nЛъэсрыкIуи 129-мэ алъэныкъокIэ административнэ протоколхэр зэхагъэуцуагъэх.\nАдыгеим икъэралыгъо автоинспекцие икъулыкъу­шIэхэм водительхэм зафегъазэ гъогурыкIоным ишапхъэхэр амыукъонхэу. Анахьэу чэщым гъогум сакъы­ныгъэ къыщызхагъэфэнэу ыкIи псынкIащэу земы­чъэнхэу.\nУрысые Iофтхьабзэу «Полицейский Дед Мороз» зыфиIорэм хахьэу Адыгеим иполицие икъулыкъушIэхэм видеоконференцие зэпхыныгъэм иамалхэр къызфагъэфеди, Iоф­тхьабзэ зэхащагъ.\nАщ хэлэжьагъэх зэфэшIыгъэ шIыкIэм тет Мыекъо­пэ хэушъхьафыкIыгъэ егъэджэн-пIуныгъэ училищэу Красногвардейскэ районым щыIэм щаIыгъхэр.\nИлъэс 11 — 13 зыныбжь кIэлэцIыкIухэм адэгущыIагъ полицием имайорэу Денис Соф-Оглы.\n«ЗекIуакIэу пшIырэ пэпчъ ащ къыкIэкIощтым уегупшысэн ыкIи пшъэдэкIыжь зэрэпылъыр къыбгурыIон фае. Бэрэ къыхэкIы Iэтахъохэр зэрэгъэчэфыхэзэ емыгупшысэхэу мыхъунхэр къахафэхэу. Ахэм икъоу къагурыIорэп пшъэдэкIыжь ахьын зэралъэкIыщтыр», — къыIуагъ Соф-Оглы.\nIофтхьабзэм хэлэжьагъэх училищым ипащэу Хъут Аслъан, ащ игуадзэхэу Цышэ Айдэмыр ыкIи Хъут Саидэ. Ахэм къызэраIуагъэмкIэ, пIуныгъэ Iофым ылъэныкъокIэ амал дэгъухэр аIэкIэлъых, егъэджэн шIыкIакIэхэр агъэфедэх ыкIи ахэмкIэ къэгъэлъэгъон дэгъухэр яIэх.\nУрысые Iофтхьабзэу «Полицейский Дед Мороз» зыфиIорэм хахьэу полицием икъулыкъушIэ илъэсыкIэу къихьагъэмкIэ кIэлэцIыкIухэм къафэгушIуагъ. Нэужым кIэлэцIыкIухэм апае тырахыгъэ фильмэу «ЛъыхъуакIоу Добрынин» зыфиIорэм еплъынхэу ар зытет дискыр аратыгъ.\nКъэIогъэн фае, республикэ МВД-м зыныбжь имыкъугъэхэм яIофхэмкIэ къулыкъум иIофышIэхэм Общественнэ советым илIыкIохэр, Адыгеим щызэлъашIэрэ спортсменхэр, кIэлэегъаджэхэр ыкIи искусствэм иIофышIэхэр ягъусэхэу хэушъхьафыкIыгъэ училищым зэпхыныгъэ адыряIэу ренэу Iофтхьабзэхэр ащызэхащэх. ТапэкIи мыщ фэдэ IофшIэныр лъагъэкIотэщт.\nХэкIодагъэхэм яунагъохэм ащыIагъэх\nИлъэсыкIэм ипэгъокIэу Росгвардием и ГъэIорышIапIэу Адыгеим щыIэм ихэу­шъхьафыкIыгъэ подразделениехэу ОМОН-м ыкIи СОБР-м яIофышIэхэр къулыкъур ахьызэ хэкIодэгъэ дзэкIолIхэм яунагъохэм еблэгъагъэх.\n2012-рэ илъэсым Дагъыстан Республикэм къулыкъур щахьызэ лIыблэнагъэ зэрахьи, хэкIодэгъэхэ полицием ипрапорщикэу Артем Гармаш янэу Ирина Макаренкэм ыкIи полицием ипрапорщикэу Вячеслав Кравцовым янэу Любовь адэжь ОМОН-м идзэкIолIхэр кIогъагъэх.\nДжащ фэдэу СОБР-м икъулыкъушIэхэр хэкIодэгъэ полицием иполковникэу Дмитрий Кравцевым ишъхьэ­гъусэу Ольгэрэ ясабыйхэмрэ адэжь кIуагъэх. ИлъэсыкIэу къихьагъэмкIэ ахэр афэгушIуагъэх ыкIи шIухьафтынхэр афашIыгъэх.\nИлъэс къэс Росгвардием икъулыкъушIэхэм мыщ фэдэ дэкIыгъо Iофтхьабзэхэр зэхащэх, щымыIэжьхэм яунагъохэм IэпыIэгъу афэхъух.\nШъон нэпцIхэр ащэх\nЩылэ мазэр къызихьагъэм къыщегъэжьагъэу шъон пытэхэм яIугъэкIынкIэ Адыгеим иполицие икъулыкъушIэхэм хэукъоныгъищ къыхагъэщыгъ.\nПолицием икъулыкъушIэхэм дэкIыгъо уплъэкIунэу зэхащагъэхэм яшIуагъэкIэ шъон нэпцIхэр Iузыгъэ­кIыхэрэр къычIагъэщыгъэх.\nХабзэр зыукъуагъэхэм ащыщ илъэс 70-рэ зы­ныбжь бзылъфыгъэу Мыекъуапэ щыпсэурэр. МэфэкI мафэхэм пенсионерым иунэ аркъ нэпцIыр щыIуигъэ­кIэу тIо­гъогогъо къаубытыгъ. Ащ иунэ къулыкъушIэхэм къызалъыхъум спирт литри 9 къырагъотагъ. Мы Iофым епхыгъэу полицием икъулыкъушIэхэм уплъэкIунхэр ашIых.\nДжащ фэдэу илъэс 62-рэ зыныбжь бзылъфыгъэм аркъ нэпцIыр иунэ щыIуигъэкIэу агъэунэфыгъ.\nПолицием икъулыкъушIэхэм цIыфхэм зафагъазэ шъон пытэм иIугъэкIынкIэ хабзэр зыукъохэрэм ыкIи аркъ нэпцIыр зыщэхэрэм шъуащыгъуазэмэ полицием ителефон номерэу 02-м е 102-м шъуатеонышъ макъэ яжъугъэIунэу.